b'\n_START_ARTICLE_\nMednarodna standardna \xc5\xa1tevilka serijske publikacije\n_START_PARAGRAPH_\nMednarodna standardna serijska \xc5\xa1tevilka oz. ISSN (kratica za International Standard Serial Number) je unikatna osem-mestna \xc5\xa1tevilka, uporabljena za ozna\xc4\x8devanje tiskanih ali elektronskih periodi\xc4\x8dnih publikacij. Sistem ISSN je bil sprejet kot mednarodni standard ISO 3297 leta 1975. Pododbor ISO TC 46/SC 9 je odgovoren za ta standard.\n_START_SECTION_\nSerijska publikacija\n_START_PARAGRAPH_\nSerijska publikacija je publikacija v tiskani ali druga\xc4\x8dni obliki, ki izhaja v zaporednih delih, obi\xc4\x8dajno s \xc5\xa1tevil\xc4\x8dnimi ali \xc4\x8dasovnimi oznakami in se nadaljuje brez predvidenega konca. K serijskim publikacijam \xc5\xa1tejemo periodi\xc4\x8dne publikacije, \xc4\x8dasnike, letne publikacije (poro\xc4\x8dila, letopise, imenike), \xc4\x8dasopise, spomenice, almanahe ter knji\xc5\xbene zbirke.'